
Akárki és Kárpáti Péter feldolgozása

Akárki és Kárpáti Péter feldolgozása
   A dolgozatomban az angol Akárki dráma kapcsolatát és párhuzamait vizsgálom Kárpáti Péter azonos című feldolgozásával, mely először 1993-ban jelent meg.
   Először kitérek a moralitásjátékok kialakulására és az eredeti dráma korának rövid jellemzésére, hogy egy vázlatos képet fessek erről a világról, ahol az emberek napi szinten szembesültek a halállal, hogy könnyebb legyen megérteni, miért volt ennyire gyakori a halál és a mulandóság témája a korszak irodalmában. Nem utolsósorban, Kárpáti ebből a hagyományból is merít, hisz helyenként visszanyúl a halál diadala festmények és a haláltáncok ábrázolásaihoz. A korszak bemutatását a moralitásjátékok kialakulása követi: hogyan alakult ki az ellentétes fogalmak vitájából az ember(iség) és a halál konfliktusa.
   A következő fejezetben az Akárki eredetével kapcsolatos vita vázlatos ismertetése kap helyet, az angol Everyman és a holland Elckerlijc egymáshoz való viszonyának tárgyalása érintve a vita különböző álláspontjait az eredeti vagy fordítás viszony kérdésében. A vita ismertetése után rátérek a dráma problémafelvetésére: az ember és halál konfliktusának visszatérő témájához, az élet végességére és a számadás gondolatára, melynek gondolata mind az ókori irodalomban megjelent, mind az Akárki utáni irodalom visszatérő eleme.
   Az ezután következő fejezetben pedig rátérnék dolgozatom legfontosabb egységére, az angol szöveg és Kárpáti Péter Akárki című drámájának összehasonlító elemzésére, a párhuzamokra és az újításokra a szereplők, a történet és az ábrázolás szintjén. Emellett kitérek az 1993-as Színház folyóirat drámamellékletében megjelent változat és az 1999-es Világvevő kötetben kiadott szöveg közti különbségre, ugyanis a szerző az utóbbi változatban a zárójelenetet teljesen átírta. Az elemzés során kitérek arra, hogy Kárpáti Péter hogyan nyúl vissza a középkori hagyományhoz: átértelmezi és helyenként ki is egészíti azt, létrehozva belőle egy olyan világot, ahol keveredik a mai és a középkori, mely a szereplőkön keresztül a szöveg szintjéig megjelenik a visszatérő Akárki-idézetekkel.



